දිවයිනට ගිනිකොන දෙසින් පහල වායුගෝලයේ පවතින කැළඹිලි ස්වභාවය හේතුවෙන් දිවයිනේ නැගෙනහිර, ඌව, උතුරු මැද සහ උතුරු පළාත්වල පවතින වැසි තත්ත්වය අද (09) දින සිට වැඩි වෙතැයි අපේක්ෂා කළ හැකි බව කාලගුණ විද්‍යා දෙපාර්තමේන්තුව පවසනවා.නැගෙනහිර, ඌව, උතුරු මැද, මධ්‍යම, උතුරු සහ වයඹ පළාත්වලත් හම්බන්තොට දිස්ත්‍රික්කයේත් විටින් විට වැසි හෝ ගිඟුරුම් සහිත වැසි ඇතිවන අතර සෙසු ප්‍රදේශවල තැනින් තැන සවස 1.00 න් පමණ පසුව වැසි හෝ ගිඟුරුම් සහිත වැසි ඇති විය හැකි බවයි එම දෙපාර්තමේන්තුව වැඩිදුරටත් සඳහන් කරන්නේ.අම්පාර, මඩකලපුව, ත්‍රිකුණාමලය, මොණරාගල, පොළොන්නරුව, බදුල්ල, නුවරඑළිය සහ මහනුවර දිස්ත්‍රික්ක වල ඇතැම් ස්ථාන වලට මිලි මීටර් 200ක පමණ තද වර්ෂාපතනයක් අපේක්ෂා කළ හැකි බවයි කාලගුණ විද්‍යා දෙපාර්තමේන්තුව අද (09) උදෑසන නිකුත්කළ නිවේදනයේ දැක්වෙන්නේ.අනුරාධපුරය, මුලතිව්, කිලිනොච්චි, වවුනියාව සහ මාතලේ දිස්ත්‍රික්ක වල ඇතැම් ස්ථාන වලට මිලිමීටර් 100 -150 පමණ තද වර්ෂාපතනයන් ද ගාල්ල, කළුතර, රත්නපුර, කෑගල්ල සහ හම්බන්තොට දිස්ත්‍රික්ක වල ඇතැම් ස්ථාන වලට මිලිමීටර් 75-100 පමණ තරමක තද වර්ෂාපතනයන් ඇති විය හැකියි.වයඹ, උතුර සහ උතුරු මැද පළාත්වලත් හම්බන්තොට දිස්ත්‍රික්කයේත් විටින් විට හමන පැයට කිලෝ මීටර් 40 -50 දක්වා තරමක් තද සුළං ඇතිවිය හැකි බවයි දැනුම් දෙන්නේ.